KOMISIJAS ĪSTENOŠANAS REGULA (ES) 2022/1404

(2022. gada 16. augusts),

ar ko attiecībā uz noteiktiem stādāmiem Lonicera L. sugas augiem, kuru izcelsme ir Turcijā, un noteiktiem stādāmiem Malus domestica sugas augiem, kuru izcelsme ir Moldovā, groza Īstenošanas regulu (ES) 2018/2019

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1), un jo īpaši tās 42. panta 4. punkta pirmo daļu,

tā kā:

(1) Pamatojoties uz sākotnējo riska novērtējumu, ar Komisijas Īstenošanas regulu (ES) 2018/2019 (2) ir izveidots augsta riska augu, augu produktu un citu objektu saraksts.

(2) Komisijas Īstenošanas regula (ES) 2018/2018 (3) nosaka īpašus noteikumus par procedūru, kas jāievēro, lai augsta riska augiem, augu produktiem un citiem objektiem veiktu Regulas (ES) 2016/2031 42. panta 4. punktā minēto riska novērtējumu.

(3) Pēc sākotnējā novērtējuma Īstenošanas regulas (ES) 2018/2019 pielikumā kā augsta riska augi tika iekļauti stādāmi 34 ģinšu un vienas sugas augi, kuru izcelsme ir trešās valstīs. To vidū ir arī Lonicera L. un Malus Mill. ģints.

(4) 2019. gada 27. novembrī Turcija Komisijai iesniedza lūgumu atļaut uz Savienību eksportēt divus līdz četrus gadus vecus, apsakņotus, podos stādāmus augus, kas pieder pie Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera japonica, Lonicera ligustrina, Lonicera sempervirens un Lonicera tatarica sugas (turpmāk “norādītās Lonicera sugas”). Šis lūgums bija pamatots ar attiecīgu tehnisko dokumentāciju.

(5) 2021. gada 25. novembrī Eiropas Pārtikas nekaitīguma iestāde (“Iestāde”) pieņēma zinātnisku atzinumu par preču riska novērtējumu attiecībā uz norādīto Lonicera sugu stādāmiem podaugiem no Turcijas (4). Minētais zinātniskais atzinums attiecas uz norādīto Lonicera sugu stādāmo, potēto podaugu, kas nav vecāki par četriem gadiem, riska novērtējumu. Iestāde identificēja Lopholeucaspis japonica, Meloidogyne chitwoodi un Bemisia tabaci (Eiropas populācijas) kā norādītajiem stādāmajiem augiem relevantus kaitīgos organismus, izvērtēja riska mazināšanas pasākumus, kas aprakstīti dokumentācijā par minētajiem kaitīgajiem organismiem, un aplēsa, cik liela ir iespējamība, ka minētie augi ir no attiecīgajiem kaitīgajiem organismiem brīvi. Lopholeucaspis japonica un Meloidogyne chitwoodi Komisijas Īstenošanas regulas (ES) 2019/2072 (5) II pielikuma sarakstā ir norādīti kā Savienības karantīnas organismi, savukārt Bemisia tabaci (Eiropas populācijas) saskaņā ar minētās īstenošanas regulas III pielikumu ir aizsargājamās zonas karantīnas organisms.

(6) 2020. gada 4. martā Moldova Komisijai iesniedza lūgumu atļaut uz Savienību eksportēt vienu līdz trīs gadus vecus, veģetatīvā miera un bezlapu stāvoklī esošus, stādāmus, potētus kailsakņu augus, kas pieder pie Malus domestica sugas. Šis lūgums bija pamatots ar attiecīgu tehnisko dokumentāciju.

(7) 2022. gada 22. februārī Iestāde pieņēma zinātnisku atzinumu par preču riska novērtējumu attiecībā uz stādāmiem, potētiem Malus domestica sugas augiem no Moldovas (6). Iestāde identificēja Xiphinema rivesi (populācijas, kas nav sastopamas ES) kā norādītajiem stādāmajiem augiem relevantu kaitīgo organismu, izvērtēja riska mazināšanas pasākumus, kas aprakstīti dokumentācijā par minēto kaitīgo organismu, un aplēsa, cik liela ir iespējamība, ka minētie augi ir no attiecīgā kaitīgā organisma brīvi. Xiphinema rivesi (populācijas, kas nav sastopamas ES) ir Savienības karantīnas organisms saskaņā ar Īstenošanas regulas (ES) 2019/2072 II pielikumu.

(8) Pamatojoties uz minētajiem atzinumiem, fitosanitārais risks, ko rada līdz četrus gadus vecu, apsakņotu, augšanas substrātā stādāmu augu, kuri pieder pie Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera ligustrina, Lonicera sempervirens un Lonicera tatarica sugas un kuru izcelsme ir Turcijā, un līdz trīs gadus vecu, veģetatīvā miera un bezlapu stāvoklī esošu, stādāmu, potētu kailsakņu augu, kuri pieder pie Malus domestica sugas un kuru izcelsme ir Moldovā, ievešana Savienībā, tiek uzskatīts par pieņemamu ar noteikumu, ka tiek ievērotas attiecīgās īpašās importa prasības, kas noteiktas Īstenošanas regulas (ES) 2019/2072 VII pielikumā.

(9) Tāpēc minētie stādāmie augi vairs nebūtu jāuzskata par augsta riska augiem, un tie būtu jāsvītro no augsta riska augu, augu produktu un citu objektu saraksta Īstenošanas regulas (ES) 2018/2019 pielikumā.

(10) Tāpēc Īstenošanas regula (ES) 2018/2019 būtu attiecīgi jāgroza.

(11) Ņemot vērā Lonicera japonica invazīvo raksturu, lai noteiktu tā ietekmi uz biodaudzveidību Savienībā, ir nepieciešams papildu riska novērtējums. Tāpēc, kamēr nav veikts minētais riska novērtējums, stādāmu Lonicera japonica sugas augu importam Savienībā no visām trešām valstīm būtu jāpaliek aizliegtam.

(12) Lai izpildītu Savienības saistības, kas izriet no Pasaules Tirdzniecības organizācijas Līguma par sanitāro un fitosanitāro pasākumu piemērošanu (7), pēc iespējas ātrāk būtu atkal jāatļauj importēt augus, kuri pieder pie norādītās Lonicera L. sugas, izņemot Lonicera japonica, un kuru izcelsme ir Turcijā, un līdz trīs gadus vecus, veģetatīvā miera un bezlapu stāvoklī esošus, stādāmus, potētus kailsakņu augus, kuri pieder pie Malus domestica sugas un kuru izcelsme ir Moldovā. Tādēļ šai regulai būtu jāstājas spēkā trešajā dienā pēc tās publicēšanas.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Īstenošanas regulas (ES) 2018/2019 pielikumu groza saskaņā ar šīs regulas pielikumu.

2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 16. augustā Komisijas vārdā – priekšsēdētāja Ursula VON DER LEYEN

(1) OV L 317, 23.11.2016., 4. lpp.

(2) Komisijas Īstenošanas regula (ES) 2018/2019 (2018. gada 18. decembris), ar ko izveido provizorisku sarakstu ar augsta riska augiem, augu produktiem vai citiem objektiem Regulas (ES) 2016/2031 42. panta nozīmē un sarakstu ar augiem, kuru ievešanai Savienībā fitosanitārie sertifikāti nav nepieciešami, minētās regulas 73. panta nozīmē (OV L 323, 19.12.2018., 10. lpp.).

(3) Komisijas Īstenošanas regula (ES) 2018/2018 (2018. gada 18. decembris), ar ko nosaka īpašus noteikumus par procedūru, kas jāievēro, lai veiktu riska novērtējumu augsta riska augiem, augu produktiem un citiem objektiem Eiropas Parlamenta un Padomes Regulas (ES) 2016/2031 42. panta 1. punkta nozīmē (OV L 323, 19.12.2018., 7. lpp.).

(4) EFSA PLH ekspertu grupa (Eiropas Pārtikas nekaitīguma iestādes ekspertu grupa augu veselības jautājumos), 2022. Scientific report on the commodity risk assessment of specified species of Lonicera potted plants from Turkey. EFSA Journal 2022;20(1):7014, 56 lpp. https://doi.org/10.2903/j.efsa.2022.7014.

(5) Komisijas Īstenošanas regula (ES) 2019/2072 (2019. gada 28. novembris), ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (OV L 319, 10.12.2019., 1. lpp.).

(6) EFSA PLH ekspertu grupa (Eiropas Pārtikas nekaitīguma iestādes ekspertu grupa augu veselības jautājumos), 2022. Scientific Opinion on the commodity risk assessment of grafted plants of Malus domestica from Moldova. EFSA Journal 2022;20 (3):7021, 39 lpp. https://doi.org/10.2903/j.efsa.2022.7201.

(7) Līgums par sanitāro un fitosanitāro pasākumu piemērošanu (pieņemts 1994. gada 15. aprīlī, stājās spēkā 1995. gada 1. janvārī; UNTS 1867. sējums, 493. lpp.). Pasaules Tirdzniecības organizācija, https://www.wto.org/english/tratop_e/sps_e/spsagr_e.htm.